A Tanács 1186/90/EGK rendelete
(1990. május 7.)
a hasított kifejlett marhák közösségi osztályozási rendszere alkalmazási körének kiterjesztéséről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a 1208/81/EGK rendelet [4] meghatározza a hasított kifejlett szarvasmarhafélék közösségi osztályozási rendszerét; mivel e rendelet 6. cikke a rendszer alkalmazását a piaci árak megállapítására, valamint az intervenciós intézkedések alkalmazására korlátozza;
mivel a rendszer alkalmazásának előrehaladása, valamint az eddigi tapasztalat lehetővé teszi, hogy fontolóra vegyék annak kiterjesztését az összes forgalomba hozott hasított testre; mivel ennek érdekében gondoskodni kell arról, hogy ezeket a termékeket csak olyan jóváhagyott vágóhidakon minősítsék, amelyek legutóbb az 88/657/EGK irányelvvel [5] módosított, a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelv [6] értelmében egyedül jogosultak ezeknek a termékeknek a Közösségen belüli forgalomba hozatalára;
mivel a vágást végeztető természetes vagy jogi személyt tájékoztatni kell a vágásra szállított állatok minősítésének eredményéről; mivel az ilyen minősítés egyrészt lehetővé teszi az ár igazolását, másrészt valószínűleg a minőség javulásához és a termelés eredményesebb fejlesztéséhez vezet,
ELFOGADTA EZT A RENDELETET:
1. cikk
(1) 1991. január 1-jétől a 64/433/EGK irányelv 8. cikke szerint jóváhagyott vágóhidak intézkedéseket tesznek, hogy legkésőbb 1992. január 1-jétől biztosítsák, hogy a 64/433/EGK irányelv 8. cikke szerint jóváhagyott vágóhidakon levágott valamennyi állat hasított testét és féltestét, amely a rendelet 3. cikke értelmében állat-egészségügyi jelöléssel van ellátva, az 1208/81/EGK rendelet által bevezetett, a hasított kifejlett szarvasmarhák közösségi osztályozási rendszerével összhangban minősítenek és azonosítanak.
(2) Attól a naptól fogva, amikor az (1) bekezdés rendelkezéseinek végrehajtása megtörténik, az 1208/81/EGK rendelet 4. cikkével összhangban végzett minősítés eredményeit a vágást végeztető természetes vagy jogi személlyel írásban közölni kell.
2. cikk
A Bizottság a legutóbb az 571/89/EGK rendelettel [7] módosított 805/68/EGK rendeletben [8] megállapított eljárás szerint elfogadja az e rendelet végrehajtására szolgáló intézkedéseket, különös tekintettel a következőkre:
a) az 1. cikk (1) bekezdésében hivatkozott azonosítási rendszerre;
b) bármely eltérésre:
- amelyre a 88/409/EGK [9] rendelet 5. cikke hivatkozik olyan vágóhidak esetében, melyek termelésüket a helyi piacra kívánják korlátozni,
- amelyeket a tagállamok kaphatnak meg, ha ezt kérik, olyan vágóhidakra, amelyeken csak kevés szarvasmarhát vágnak.
3. cikk
A tagállamok megtesznek valamennyi szükséges intézkedést annak érdekében, hogy biztosítsák e rendelet alkalmazását, és hogy büntessenek bármilyen jogsértést.
4. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
1991. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1990. május 7-én.